ועדת הכספים, כנסת 20, פרוטוקול מספר 774, 2017-07-19 09:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מבקש לפני זה למסור לגבי הדיון שהתקיים כאן אתמול – באה הממשלה וביקשה להשוות את העדכונים של האגרות – משהו שנראה תמים ובסדר.

משה גפני: ואגב, אנחנו תומכים בזה מאוד.

משה גפני: אנחנו רוצים שיהיה שוויון ואחידות בעניין האגרות.

משה גפני: ואז היו לנו כמה בעיות שהיו בפעם הקודמת, והגענו להסכמה על שלושת הפרמטרים הראשונים שקבענו, שאם מישהו לא עדכן את האגרות מסיבותיו הוא, במשך הרבה זמן, וכנראה זה משרד אחד או שניים, לא יעדכנו עכשיו כתוצאה מהעדכון שנעשה בחוק הזה, לא יעדכנו פתאום רטרואקטיבית, והאזרחים יקבלו פתאום תשלום אגרה שלפעמים יכולה להיות כפולה ומכופלת ומשולשת וכו'.

משה גפני: זה הדבר הראשון.

משה גפני: הדבר השני, מישהו היה חייב לפרסם ברשומות ולא פרסם, ובכל זאת עדכן - אנחנו לא מקבלים את העדכון הזה כעדכון, כי הוא בניגוד לחוק, והיה צריך לפרסם אותו ברשומות.

משה גפני: וממילא העדכון המקורי, מבלי שהיה עדכון, כל עוד זה לא פורסם ברשומות, אם זה מה שהיה חייב.

משה גפני: אם לא היה חייב לפרסם ברשומות, הסכמנו שאם נעשה עדכון, הוא בסדר, כי לא חייבים לפי החוק באותו מקרה לפרסם ברשומות, אז אנחנו מקבלים את העדכון הזה כמות שהוא.

משה גפני: על כל זה היתה הסכמה.

משה גפני: מה שבסופו של דבר לא אפשר לאשר את זה, זה בגלל האגרות של משרד התחבורה.

משה גפני: האגרות הללו, מתברר, שהן אגרות מאוד-מאוד גבוהות, ולכן אמרנו שאנחנו במשך שנתיים לא נעדכן כלפי מעלה את האגרות של משרד התחבורה.

משה גפני: והיה ויבוא משרד האוצר ויאמר שכתוצאה מזה יש לו הפסד, כפי שהוא טוען, על מאות-מיליונים וכדומה, והוא יטען שבעולם האגרות האלה, בניגוד למה שאנחנו יודעים – שהאגרות בעולם הן שוות למה שקורה בארץ - מה שלא נכון – האגרות של משרד התחבורה בארץ – רישוי ורכב וכל האגרות שאנחנו משלמים, הן אגרות מאוד-מאוד גבוהות, אמרנו ששנתיים לא נעדכן את האגרות לפי מעלה, אלא אם כן המדד יורד – וכלפי מטה זה ודאי לא מפריע – ומשרד האוצר יכול לבוא בימים הקרובים או מתי שהוא רוצה, ויגיד שהוא מערער על ההחלטה הזאת ונקיים על זה דיון.

משה גפני: לא הסכים משרד האוצר, ודרש שהאגרות ימשיכו לעלות, אלו גם של משרד התחבורה.

משה גפני: כתוצאה מזה שלא הסכמנו הוא משך את החוק, וכרגע אין החלטה לגבי העדכון.

משה גפני: אני מניח שהם יעשו את זה על דעת עצמם, אבל אני מתריע על העובדה הזאת, שהאגרות של משרד התחבורה גבוהות מאוד, והממשלה ברחה מדיון כאן על הנושא הזה.

משה גפני: אפשרתי להם לקיים את הדיון.

משה גפני: חבר הכנסת מיקי רוזנטל, בבקשה.

מיקי רוזנטל: קודם כל, אדוני, אני רוצה למסור את העובדות כהווייתן.

מיקי רוזנטל: חידוש רשיון רכב במדינת ישראל גבוהה פי ארבעה מחידוש הרשיון באיחוד האירופי.

מיקי רוזנטל: טסט, מה שנקרא.

מיקי רוזנטל: חידוש רשיון נהיגה גבוה ב-40% במדינת ישראל מאשר בשוק האירופי.

מיקי רוזנטל: זה לא סביר.

מיקי רוזנטל: זה הפך להיות מסחטת כסף של מדינת ישראל מתושביה.

מיקי רוזנטל: המחירים אינם סבירים.

מיקי רוזנטל: משפט אחד על מה שהיה פה אתמול או בימים האחרונים.

מיקי רוזנטל: משרד האוצר בא הנה, או משרדי הממשלה כולם, ואמרו: יש מנגנון טכני, אנחנו רוצים לשפר את המצב, ואנחנו הסכמנו - לא היתה לנו בעיה.

מיקי רוזנטל: אלא שלא נסכים, והוועדה הזאת לא יכולה לתת יד לזה שהאוצר, כאילו בהליך טכני, בהסוואה, עם עלה תאנה של הליך טכני, ייקר עכשיו את האגרות לתושבי ישראל בעשרות אחוזים.

מיקי רוזנטל: מדובר בחוצפה בלתי-רגילה.

מיקי רוזנטל: הדבר הזה לא יכול לעבור בשקט, אדוני.

משה גפני: הם אמרו בוועדה שמדובר ב-100 מיליון ₪ כתוצאה מהאגרות של משרד התחבורה.

משה גפני: משמעות העניין, שעכשיו הם יעלו את האגרות ב-100 מיליון שקל לתושבי ישראל.

מיקי רוזנטל: ומי ישלם את זה – תושבי ישראל.

משה גפני: איתן, בבקשה.

איתן ברושי: אדוני היושב-ראש, אני לא חושב שיש פה הפתעה.

איתן ברושי: מצד אחד, שר האוצר מודיע שהוא מוריד מסים, וכאילו מקל על הציבור.

איתן ברושי: מצד שני, הוא מכביד את ידו באין סוף מקרים והזדמנויות אחרות, כלומר בסופו של דבר הרזרבה של האוצר גדלה, ושר האוצר עושה נטו למשפחה ונטו לקמפיין בחירות.

איתן ברושי: לכן, אדוני היושב-ראש, אני לא מציע לנו להתנהג כאילו אנחנו מופתעים.

איתן ברושי: הדברים הללו נאמרו גם בעת הכנת התקציב – כאילו מורידים מסים, ומצד שני, מעלים את המסים העקיפים.

איתן ברושי: לכן אני לא מציע לתת יד חופשית לאוצר, אתה אומר, יעשו את זה על דעת עצמם.

איתן ברושי: לפחות אני מציע שיושב-ראש הוועדה יוציא מכתב שהוא מזהיר את הממשלה מצעדים שאינם על דעת ועדת הכספים.

משה גפני: תודה.

משה גפני: בבקשה.

איתן ברושי: הצעה לסדר.

איתן ברושי: חבריי, משפט אחד.

איתן ברושי: היום אני מעלה במסגרת החקיקה הפרטית הצעת חוק שכבר פעם שנייה מוכרת פה בוועדה.

איתן ברושי: גפני, אתה חתום עליה.

איתן ברושי: ההצעה הזאת, שנקראת המכס והבלו, שמוכרת פה, היא התעכבה משך מספר שבועות בוועדת שרים לחקיקה, כי שר החקלאות ביקש להגיע להסכמה.

איתן ברושי: בדברי תשובה להצעה אחרת שלי הוא אמר: שר האוצר לא שואל אותי בשום דבר.

איתן ברושי: הוא מביא מה שהוא רוצה בלי לתאם שום דבר.

איתן ברושי: ואני רוצה לבקש ממך, אדוני היושב-ראש, שמתוך ההנחה שההצעה הזאת תיפול, כי יש לממשלה רוב אוטומטי גם בשטויות שהיא עושה, שתהיה אולי הצעת חוק על-ידי ועדת הכספים.

איתן ברושי: למה אתמול התפרצתי – הוועדה הזאת דנה אתמול בפיצויי פיטורין לצמצום עובדים במשרד התיירות.

איתן ברושי: כלומר הוועדה הזאת דנה בזוטות לפעמים, ומשקיעה בזה שעות.

איתן ברושי: תכף נדון גם בדחייה של הוצאות בחירות כאילו זה גורלי, והיא לא דנה בדברים המהותיים כמו עלייה וירידה של מע"מ ייבוא.

איתן ברושי: ביום ראשון יש שולחן עגול של תעשיית המזון.

איתן ברושי: היא קורסת, התעשייה הזאת.

עודד פורר: הוא הגיש ערר לממשלה.

איתן ברושי: נכון.

איתן ברושי: בסופו של דבר קיפלו אותו, כי אמרו לו: זה כרוך בהוצאה כספית.

בצלאל סמוטריץ': מה הוצאה כספית?

בצלאל סמוטריץ': לעשות דיון בוועדה זה הוצאה כספית?

איתן ברושי: לא.

איתן ברושי: הממשלה אמרה לו שההתעקשות שלו תעלה בכסף.

משה גפני: איתן, אם תראה שאתה אכן לא מגיע להסכמה אתם, וההצעה הולכת ליפול, אני מציע לך שתהפוך את זה להצעה לסדר, ותעביר את זה לוועדת הכספים, כי פה יש הצעת חוק דומה.

בצלאל סמוטריץ': אבל איתן, ברור לך שבוועדה יהיה יותר קל להעביר את זה.

בצלאל סמוטריץ': אם אתה תביא את זה, לא נוכל חצי שנה להביא הצעה דומה.

איתן ברושי: אני מסכים, אבל בפעם הקודמת עשינו, ולא התקיים הדיון.

איתן ברושי: המשמעות היא שהדיון יתקיים אחרי הפגרה.

משה גפני: בפגרה אנחנו עובדים.

משה גפני: מה זה קשור?

איתן ברושי: בהקדם.

משה גפני: כן.

משה גפני: קודם תנסה להעביר את זה במליאה.

משה גפני: אם תראה שדינו כמו אז - תהפוך את זה להצעה לסדר בהסכמה עם דוד ביטן, ותביא את זה לפה, ואני אעשה דיון.

איתן ברושי: תודה רבה.

משה גפני: אנחנו עוברים לסעיף הראשון על סדר-היום: הארכת מועדים לפי חוק מימון מפלגות, התשל"ג-1973.

משה גפני: הגיעה בקשה אליי מהבית היהודי – מנכ"ל הבית היהודי מבקש הארכה של המועדים, ולאחר מכן התקבלה בקשה ממבקר המדינה.

משה גפני: מישהו רוצה להציג את זה, מהבית היהודי, או אין צורך?

מיקי רוזנטל: מה הסיבה?

מיקי רוזנטל: למה הם דוחים?

מיקי רוזנטל: למה מבקשים לדחות?

מיקי רוזנטל: בדוחות הקודמים של מבקר המדינה על הבית היהודי, וזה לא סמוטריץ – סמוטריץ לא מנהל את החשבונות, זו לא המפלגה שלו.

מיקי רוזנטל: דוחות מבקר המדינה הקודמים- - -

משה גפני: בסדר.

מיקי רוזנטל: זה לא בסדר.

מיקי רוזנטל: אדוני, קודם כל זה מתחיל מזה שזה לא היה בסדר.

מיקי רוזנטל: הדוחות על הבית היהודי היו מאוד בעייתיים.

משה גפני: הגב' רותם פה.

משה גפני: קודם אני מבקש לכבד אותה.

משה גפני: בבקשה.

משה גפני: את אומרת במכתב אליי, כי לא אעשה, גם לפי החוק, מבלי שאת מסכימה - את אומרת שאת מסכימה – ממליץ מבקר המדינה לפנים משורת הדין להאריך את זה ל-31.7 כפי שהארכנו לסיעות הערביות, כלומר דין שווה.

משה גפני: בסדר.

חנה רותם: כן.

משה גפני: יש לך שאלה?

מיקי רוזנטל: מאחר שהדוחות של המבקר – סוגיית מימון המפלגות של הבית היהודי, גם בדוח הקודם וגם בזה שלפניו הבית היהודי כיכב, בעבירות מעבירות שונות – אני לא רוצה לחזור על כולן, אבל כולל של ראש המפלגה והמימון של הפריימריז שלו וכו', אני באמת מודאג.

מיקי רוזנטל: האם יש סיבה אמתית, או נראה שזה שוב סיבה טכנית שמנסים למרוח את העניין?

משה גפני: בבקשה, בצלאל.

משה גפני: זו לא המפלגה שלך, אבל זכותך להביע עמדה בעניין.

בצלאל סמוטריץ': זו לא מפלגתי, ולפי מה שקורה בתקשורת, גם כנראה לא בטוח שנרוץ יחד בפעם הבאה, אז אני לא נוגע בדבר, וחוץ מזה שדופקים את הדברים של גפני שם במשרד, אז בכלל לא בטוח שאני רוצה לעזור להם, אבל בכל זאת.

בצלאל סמוטריץ': מה שכתוב כאן, אני חושב שזה דבר אמתי.

מכלוף מיקי זוהר: מה, באמת?

מכלוף מיקי זוהר: הבית היהודי היום זה בצלאל סמוטריץ.

בצלאל סמוטריץ': הבית היהודי יצא ב-2016 למפקד חברים חדש לחלוטין, כלומר מחקו את כל ספר הבוחרים הקודם, וקבעו שכולם צריכים להתפקד מחדש.

בצלאל סמוטריץ': התפקדו 30 וכמה אלף אנשים חדשים, וכולם משלמים, כמובן, ומערכות התשלום הן מערכות חדשות.

בצלאל סמוטריץ': יצרו שם אינטרנטי.

בצלאל סמוטריץ': זה יצר עשרות-אלפי תנועות חדשות בחשבון.

בצלאל סמוטריץ': לקח לוקח – כך אני מבין – מול הנהלת חשבונות, ראיית חשבון.

מיקי רוזנטל: אבל מדובר על דוח 2016-2015.

מיקי רוזנטל: זה בכלל לא שייך למה שקרה עכשיו.

משה גפני: לא חשוב.

מיקי רוזנטל: זה כן חשוב.

מיקי רוזנטל: העובדות לא חשובות?

משה גפני: העובדות חשובות, ועוד איך.

בצלאל סמוטריץ': הוא צודק בשאלה.

מיקי רוזנטל: זה מתייחס לשנים קודמות ולא למפקד הזה.

משה גפני: בצלאל באמצע רשות דיבור.

בצלאל סמוטריץ': השאלה של מיקי היא שאלה חשובה.

בצלאל סמוטריץ': בסוף למפלגה יש מנגנון.

בצלאל סמוטריץ': המנגנון היה עסוק כולו.

בצלאל סמוטריץ': בדרך כלל את הדוחות של 16-15 מגישים, מטפלים אותם על 17.

בצלאל סמוטריץ': בתקופה הזו, שבה בדרך כלל מנגנון עובד על לסכם את הדוחות של השנה הקודמת, כל המנגנון הזה היה עסוק באותו מפקד חדש.

בצלאל סמוטריץ': היו פה מערכות מנהלתיות שצריך להקים.

בצלאל סמוטריץ': הקימו פה מנגנון חדש לחלוטין לגבייה.

בצלאל סמוטריץ': לא שילמו הרי בבית היהודי קודם.

בצלאל סמוטריץ': היתה התפקדות חד-פעמית - לא שילמו כסף של שנה.

בצלאל סמוטריץ': עכשיו זה בהוראות קבע.

בצלאל סמוטריץ': הפכו את כל המערכת.

משה גפני: מאוד מעניין מה שאתה אומר.

משה גפני: גם ההערות של מיקי רוזנטל הן חשובות.

משה גפני: עם כל הכבוד, בואו לא נהפוך נושאים שלא בדיון שלנו.

משה גפני: הדיון מתחיל בעניין, האם מבקר המדינה סבור שניתן לתת את ההארכה הזאת.

בצלאל סמוטריץ': המבקר אמר שכן.

מיקי רוזנטל: לא שמעתי עוד את המבקר.

משה גפני: אם המבקר היה אומר שלא – אין דיון, אז מה זה משנה, אם היה מפקד או לא היה מפקד?

משה גפני: המבקר לא נותן – זה מה שאנחנו עושים.

משה גפני: אם המבקר נותן, אנחנו צריכים לאפשר את זה.

משה גפני: הגב' רותם, בבקשה.

משה גפני: הם לא שמעו אותך קודם.

משה גפני: את ממליצה לאשר את ההארכה?

חנה רותם: מבקר המדינה ממליץ לאשר את ההארכה.

משה גפני: עד 31.7.

משה גפני: וזה צריך להיות גם רטרואקטיבי, כי המועד עבר.

משה גפני: אז את ממליצה גם על הרטרואקטיבי.

חנה רותם: כן.

משה גפני: בבקשה.

שלומית ארליך: החלטה בדבר הארכת מועדים.

שלומית ארליך: בהתאם לסעיף 10(ו) לחוק מימון מפלגות, התשל"ג–1973, ובהסכמת מבקר המדינה, מחליטה ועדת הכספים של הכנסת כמפורט להלן: (1) להאריך עד יום ח' באב התשע"ז - 31 ביולי 2017 - את מועד מסירת החשבונות השוטפים של מפלגת הבית היהודי, מיסודה של המפד"ל – המפלגה הדתית לאומית המזרחי הפועל המזרחי בארץ ישראל לתקופה המתחילה ביום י"ב בניסן התשע"ה - 1 באפריל 2015 - והמסתיימת ביום ב' בטבת התשע"ז - 31 בדצמבר 2016; (2) – להאריך עד יום – חנה, פה זה ט"ו בשבט התשע"ח - 31 בינואר 2018 – כמו בהחלטה הקודמת, ולא כפי שכתבתם- - -

משה גפני: מה היה בהחלטה הקודמת?

שלומית ארליך: בהארכה הקודמת הארכנו גם את המבקר עד 31 בינואר.

שלומית ארליך: פה המבקר ביקש עד 1 בפברואר, אבל כדי שנתאים את המועדים, זה יהיה.

משה גפני: זה אותו דבר.

משה גפני: בסדר גמור.

שלומית ארליך: את מועד מסירת דוח מבקר המדינה לגבי תוצאות ביקורת החשבונות השוטפים של מפלגת הבית היהודי, מיסודה של המפד"ל – המפלגה הדתית לאומית המזרחי הפועל המזרחי בארץ ישראל לתקופה המתחילה ביום י"ב בניסן התשע"ה - 1 באפריל 2015 - והמסתיימת ביום ב' בטבת התשע"ז - 31 בדצמבר 2016.

שלומית ארליך: לבקשת היו"ר, נכניס הוראת תחילה רטרואקטיבית, שאומרת שהתחילה תהיה בהתאם להארכה האחרונה מיום 2 ביולי 2017.

משה גפני: מי בעד אישור הבקשה כפי שהקריאה היועצת המשפטית?

משה גפני: מי נגד?

משה גפני: מי נמנע?

מיקי רוזנטל: לא נצביע נגד, אבל תחת מחאה.

מיקי רוזנטל: הצבעה בעד ההארכה – פה אחד הבקשה להארכת מועדים לפי חוק מימון מפלגות, התשל"ג–1973, אושרה.

משה גפני: הבקשה אושרה.

משה גפני: הגב' רותם, את נכנסת פה בוועדת הכספים לקונצנזוס.

משה גפני: אפילו לא רוצים להצביע נגד...

משה גפני: תודה רבה, הישיבה נעולה.